
	Εμμέλεια

où la danse mystique
παράσταση χορού

με την χορογράφο και χορεύτρια

Ιωάννα Φράγκου Λοΐζου

στο Σπίτι της Κύπρου

Την Τετάρτη 8 Ιουνίου 2016 πραγματοποιήθηκε στο Σπίτι της Κύπρου, με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού, η παράσταση χορού Εμμέλεια, où la danse mystique, με τη χορογράφο και χορεύτρια Ιωάννα Φράγκου Λοΐζου. Πρόκειται για μια χορευτική παράσταση (αρχαιοπρεπή) βασισμένη στην ποίηση του Κλείτου Ιωαννίδη και στη μελέτη του δίτομου έργου της Germaine Prudhommeau «La danse grecque antique» (Ο αρχαίος ελληνικός χορός), σε μουσική, Sergei Rachmaninoff.

Η Μορφωτικός Σύμβουλος κ. Μαρία Παναγίδου καλωσόρισε τους παρευρισκομένους και στη συνέχεια ο ερευνητής και συγγραφέας Δρ Κλείτος Ιωαννίδης προλόγισε την παράσταση.
Μέσα από την ποίηση και τον χορό θα αποκαλύψουμε τον αρχαιοπρεπή κόσμο αλλά και σύγχρονο ταυτόχρονα, γιατί η αλήθεια των πραγμάτων δεν έχει εποχές είπε στον πρόλογό του ο κ. Ιωαννίδης, ενώ αναφερόμενος στην Ιωάννα Φράγκου επεσήμανε ότι μέσα από τη μουσική και τον χορό μπορεί να αποκαλύψει ψυχικά επίπεδα υψηλής τάξης.

Στην παράσταση η Ιωάννα Φράγκου χόρεψε τέσσερις χορούς σε δική της χορογραφία, αναβιώνοντας και αναδεικνύοντας με το ταλέντο της την Εμμέλεια, που σύμφωνα με τις πηγές είναι ελληνικός χορός της τραγωδίας, σοβαρός και ιεροπρεπής. Ενδιαμέσως της παράστασης ο Κλείτος Ιωαννίδης απήγγειλε αντιπροσωπευτικά του ποιήματα.
Η Ιωάννα Φράγκου Λοΐζου γεννήθηκε στη Λευκωσία και στα 15 της χρόνια πήγε στη Γαλλία για να συνεχίσει την εκπαίδευσή της σε Μουσικό Λύκειο με παράλληλες σπουδές στη σχολή Flamenco της Isabel Pemartin. Απέκτησε το Diplôme de Fin d’Études στο πιάνο και Θεωρία της Μουσικής του Conservatoire National de Nantes. Συνέχισε στην επαγγελματική Σχολή de Arte Flamenco Christina Heeren στη Σεβίλλη, Ισπανία, απ’ όπου πήρε το Diplôma de Arte Flamenco. Έδωσε πολλές παραστάσεις με το συγκρότημα «El Sueno» στη Γαλλία και σόλο παραστάσεις στην Κύπρο και την Αθήνα (X-Dream Festival, συμπόσιο ΠΕΝ, Σπίτι της Κύπρου, Πρεσβεία της Ισπανίας σε φιλανθρωπικό φεστιβάλ, Poetry in Dialogue - Λογοτεχνικό Φεστιβάλ κ.α.). Το 2011, στο Σπίτι της Κύπρου στην Αθήνα, παρουσίασε τη σόλο παράσταση «Φλαμένκο». Το 2013 ανέβασε τη σόλο παράσταση «Κάρμεν», βασισμένη στην όπερα του Bizet, ενώ το 2015 παρουσίασε την παράσταση «Εμμέλεια», στο Θέατρο ΕΝΑ, Λευκωσία και Λεμεσό.

